Diari Oficial de la Generalitat Valenciana


Sumari del DOGV 272, del 22-07-1985 (1985/804690)

INSTRUCCIÓ de 29 de maig de 1985, de la Conselleria d'Economia i Hisenda , per la qual es dicten normes sobre provisió de llocs de la Generalitat Valenciana.
-------------------------------------------------------------------------------------------------------------------------------------------------------------

### Dades del document

Número de DOGV
:   272

Data del DOGV
:   22-07-1985

Secció del DOGV
:   ALTRES DISPOSICIONS

Número del document
:   1985/804690


Data del document
:   29-05-1985

Organisme emissor
:   Conselleria d'Economia i Hisenda

Tipus de document
:   Instrucció

Instrucció de 29 de maig de 1985, de la Conselleria d'Economia i Hisenda, per la qual es dicten normes sobre provisió de llocs de la Generalitat Valenciana.  
L'article 10 de la Llei de la Generalitat Valenciana 6/1983, de 30 de desembre, de Presupost de la Generalitat Valenciana per a 1984, prohibia la tramitació d'expedients d'ampliació de plantilles i de creació i/o reestructuració d'unitats, si l'increment de la despesa pública que se'n derivés no era compensat mijançant reducció d'altres despeses. Aquest mateix mandat és en l'article 9 de la Llei de Pressuposts de la Generalitat per a l'exercici econòmic actual.   
Tanmateix, l'experiència demostra que, sense incomplir els preceptes anteriors, s'està provocant per a futurs exercicis un creixement de les despeses de personal.   
I això atés que, amb els crèdits no compromesos des de l'inici de l'exercici econòmic fins la data en què es produeixen les contractacions, poden efectuar-se aquestes, tot respectant les consignacions aprovades, encara que, de fet, s'estan ampliant les plantilles i, com a conseqüència, consolidant obligacions futures per aquests conceptes.   
En atenció d'aquests motius, i fent ús de les meues atribucions, dicte les normes següents:   
Primera  
1. Les consignacions pressupostàries corresponents a llocs de treball vacants transferits, hauran de ser considerades, en tot cas, retingudes per l'import íntegre de les consignacions esmentades.   
2. En els supòsits que, per al millor exercici del servei públic i mentre no siguen coberts definitivament, hom considere necessari de cobrir aquests llocs de treball, els qui els ocupen, independentment de la qualificació jurídica que s'atorgue a la relació de servei amb la Generalitat, percebran les retribucions amb càrrec als conceptes pressupostaris on foren consignats els crèdits destinats a aquestes finalitats.   
3. Quan aquestes places siguen cobertes amb efectes posteriors al dia I de gener, la Intervenció General adoptarà les mesures escaients per tal que la part del crèdit anual no concret continue retinguda, a efectes de control de la despesa.   
Segona  
1. En el futur, les provisions que no corresponguen a places vacants transferides, estaran condicionades al compliment, tant del requisit de l'existència de lloc de treball sense cobrir, expressament relacionat en la plantilla pressupostària, com d'existència de crèdit suficient per dotar les retribucions anuals que hi corresponen.   
2. Quan aquestes places haguessen estat cobertes amb efectes posteriors al dia 1 de gener, la Intervenció General adoptarà les mesures previstes en l'apartat 3 de la norma anterior.   
Tercera  
1. Malgrat el que disposen les normes anterior, quan havent crèdit suficient no hi hagués, en la plantilla pressupostària, el lloc de treball que hom considera necessari de cobrir, es podrà sol·licitar de la Direcció General de Pressupostos la modificació d'aquella plantilla, condicionada, en tot cas, tant a la prohibició d'incrementar per aquesta via les despeses de personal de la respectiva Conselleria, com a l'existència d'informe favorable o Resolució de classificació de la Direcció General de la Funció Pública.   
2. Si com a conseqüència de les incorporacions de personal hagudes des del dia I de gener, independentment de la procedència, resultàs que la classificació d'aquest no està d'acord amb les plantilles pressupostàries, aquestes hauran d'adaptar-se a la distribució real d'aquell, sense que açò puga suposar increment de la despesa per a la dotació d'aquestes.   
Quarta  
Trimestralment, els sobrants de consignació no compromesos, corresponents a aquest període de temps o períodes anteriors, podran destinar-se, amb la tramitació prèvia de l'expedient preceptiu, a dotar despeses de personal per hores extraordinàries i gratificacions, despeses de funcionament o d'inversió, excloent-hi qualsevol altra despesa distinta de les expressament esmentades.   
Cinquena  
Aquestes normes són d'aplicació, no sols quant als crèdits per a retribucions del personal, sinó també per als corresponents a previsió social d'aquest.   
Sisena  
La Direcció General de Pressupostos i la Intervenció General queden autoritzades per dictar, dins de les seues competències, totes les normes que comporten el millor compliment d'aquesta Ordre.   
València, 29 de maig de 1985.   
El Conseller d'Economia i Hisenda,  
ANTONI BIRLANGA I CASANOVA